**Handlingsplan 2022 – Biogass Oslofjord**

Dette er en oversikt over aktiviteter som er planlagt å gjennomføres i 2022. Aktivitetene kommer i tillegg til daglig drift av organisasjonen og kjernevirksomhet. Dette inkluderer blant annet økonomihåndtering, forberedelser av styremøter, arbeidsgruppemøter, svar på henvendelser og innspill til politiske høringer.

**Fortsettelse av prosjekter fra 2021**

***1. Verdikjedeprosjektet (fokusområde 2021-2022)***

Med utgangspunkt i at det skal lønne seg å velge grønt, skal Biogass Oslofjord kartlegge biogassverdikjeden i bredt for å finne muligheter for bedre lønnsomhet og/eller avdekke mulige flaskehalser. Dette arbeidet startet i 2021, og videreføres i 2022. Det er ønskelig at prosjektet bidrar til at biogasstilbudet matcher etterspørselen i regionen. Vi ønsker å finne svar på hvordan gjøre det lønnsomt i alle ledd av verdikjeden, hvordan linke aktører sammen og hvordan adressere eventuelle flaskehalser. Dette inkluderer å kvantifisere eventuelle merkostnader hos kommuner, landbruksaktører, distributører og brukere.

Sekretariatet jobber med å definere rammene for en tilbudsinvitasjon som vil sendes ut i begynnelsen av 2022. Anbudet vil dreie seg om en gjennomgang av biogassverdikjeden, som forklart over. Tre underprosjekter veves inn i anbudet:

**1A Kartlegging av biogass til busser**

Flere kollektivselskaper har lenge kjørt deler av sin bussflåte på biogass, og dette har vært en større del av etterspørselen etter komprimert biogass. Her ser man at denne trenden snur, og at stadig flere bussanbud vinnes til fordel for elektrisitet. I løpet av 2022 skal Biogass Oslofjord jobbe for å kartlegge bruk, potensiale og etterspørsel etter biogass i bussmarkedet. Dette inkluderer både kollektivtransport og langdistansebusser. Kollektivtransportselskapene og private busselskaper inviteres til å delta i prosjektet for å fremme erfaringsutveksling. Resultatene deles med relevante nettverk som Klimapartnere og Grønt Landtransportprogram, og det vurderes om prosjektet kan tas videre til et større innkjøpsprosjekt.

**1B Veileder for kommunene om etablering av nye fyllestasjoner**

Biogass Oslofjord ønsker å samle erfaringer fra kommuner som har jobbet med planlegging og konstruksjon av fyllestasjoner for biogass, som Oslo, Fredrikstad, Kviteseid og Larvik kommuner. Erfaringene skal være grunnlaget for et notat som blant annet går igjennom hvordan kommuner kan bidra til at en biogassfyllestasjon bygges hos dem. Teknologivalg (CBG og LBG), behov for kundegrunnlag og eierstruktur tematiseres. Arbeidet sees i sammenheng med bygging av ny fyllestasjon i Larvik og Fredrikstad, samt forprosjekt i Brunkeberg. Resultatene deles med Østlandssamarbeidet og det vurderes om Biogass Oslofjord kan bidra i prosjektet G*rønne næringstransporter på Østlandet*, hvor målet er å effektivisere fylkeskommunens og kommunenes arbeid med areal og saksbehandling slik at man raskere får planlagt og bygd energistasjoner for el, hydrogen og biogass.

**1C Bedre anbud for håndtering av matavfall**

Biogass Oslofjord skal i løpet av 2022 undersøke om nettverket kan være en pådriver for gode avfallskontrakter med høye klima- og miljøkrav i kommunene. Det oppleves at mye avfall transporteres til Sverige og Danmark, og det vil være stort gevinstrealiseringspotensial for mange ledd i biogassverdikjeden med bedre avfallskontrakter og lokal håndtering i kommunene. Resultatene fra prosjektet deles med Miljøfyrtårn og det vurderes om det er mulig å integrere prosjektet i pågående innkjøpsprosjekter som skal fremme grønne offentlige innkjøp, som innkjøpsprosjektet til Viken.

***2. Kommunikasjon og formidling***

Sommeren 2021 ble det opprettet en prosjektstilling med hovedarbeidsoppgaver innen kommunikasjon og formidling. Denne stillingen går i første hånd frem til sommeren 2022 og forlenges i en 30 prosent deltidsstilling ut året. Kommunikasjonsarbeidet har som overordnet mål å øke formidlingen og kunnskapen om biogass i samfunnet, vise at Biogass Oslofjord er et aktivt prosjekt og nå ut til nye målgrupper. Prosjektet har tatt form og består av flere parallelle deler og idéer:

**2A Utvikling av sosiale medier**

I 2021 har det blitt etablert profiler for Biogass Oslofjord på Instagram og LinkedIn, og nettverket er nå synlig på disse plattformene i tillegg til Facebook. Det legges ned tid på innhold til sosiale medier for å vise at Biogass Oslofjord jobber aktivt. Det har også blitt lagt en strategi for hva som publiseres hvor, og som vil videreutvikles og gjennomføres i 2022. Kanskje spesielt annerledes er strategien for Instagram. Instagram er en mindre faglig plattform, men med stort potensial for å nå nye og yngre målgrupper. Innholdet som utformes til Instagram vil derfor ta utgangspunkt i kortfattet og enkelforklart informasjon om biogass og verdikjeden i stort. Innholdet som utvikles vil støtte seg på tematikkene som utformes i forbindelse med produksjon av videoserie.

**2B Produsere videoserie om biogass**

Mot slutten av 2021 ble det sendt ut en tilbudsinvitasjon for produksjon av en videoserie om biogass. Oppstart for produksjonen holdes i januar 2022 og prosjektet vil gå inn i første halvdel av året. Målet med prosjektet er å lage en informativ og lettforståelig videoserie om biogass. Det savnes en kortfattet og folkelig introduksjonsvideo om biogass av høy kvalitet som enkelt kan deles med yngre målgrupper og allmenheten i stort.

**2C Foredrag for organisasjoner**

I løpet av 2022 ønsker vi gjennom kommunikasjonsprosjektet å nå ut til organisasjoner som en ny målgruppe. Målet med foredragene vil være å formidle kunnskap om biogass. Dette arbeidet er ikke påbegynt, men skal utformes i begynnelsen av 2022, og form og omfang kan variere basert på rådende koronarestriksjoner i det kommende året.

**2D Besøk til aktører i biogassbransjen i Oslofjordregionen**

Som en del av kommunikasjonsprosjektet var sekretariatet på en besøksrunde til flere aktører i regionen under høsten 2021. Dette er et arbeid som Biogass Oslofjord skal fortsette med i 2022 for å være mer synlig i bransjen og regionen, få bedre innsikt i hvordan aktørene jobber og deres utviklingspotensial.

**2E Jobbe for en fysisk utstilling relatert til biogass**

Det har vært ønskelig å ha en fysisk utstilling med biogass som tema, og nettverket skal utforske mulighetene for å få til en installasjon på en eksisterende læringsarena for barn og voksne.

***3. Bedre offentlig statistikk om biogass***

Dagens tilgjengelige statistikk om biogass er segmentert og uoversiktlig. Det er derfor behov for en samlet database med lett tilgengelig statistikk som oppdateres jevnlig. Sammen med Biogass Norge skal vi tilgjengeliggjøre statistikk over produsert mengde biogass og anvendelsesområder. Kartleggingen skal også vise prognose over produksjon framover og inkludere planlagt ny produksjon. Resultatmål for prosjektet er å lage en årlig nasjonal offentlig tilgjengelig statistikk for biogass og biogjødsel.

***4. Deltagelse i Klimasats-prosjekter***

Biogass Oslofjord fortsetter deltagelsen i flere Klimasats-prosjekter som startet i 2021.

**4A Kampanje for fossilfri tungtransport med Oslo kommune**

Biogass Oslofjord stiller med ressurser inn i et Klimasatsprosjekt der Oslo kommune er prosjekteier. Prosjektet ønsker å forenkle og øke kommunikasjonen ut mot aktørene som skal ta i bruk fossilfrie løsninger i nærings- og massetransporten. Prosjektet bygger på en utredning som avdekket en rekke flaskehalser relatert til kommunikasjon. Helt konkret har det blitt utformet en nettside, «Fossilfrilastebil.no», som lanseres den 19. januar 2022. Her vil blant annet informasjon, muligheter og krav til næringen samles. Etter lansering av nettsiden vil det pågå et aktivt kommunikasjonsarbeid til relevante aktører.

**4B Helhetlig biogassmarkedet i og rundt Nedre Glomma m/ Viken fylkeskommune og Rakkestad, Fredrikstad og Sarpsborg kommuner**

Det er et stort potensial for økt biogassproduksjon i regionen rundt Nedre Glomma, men det mangler infrastruktur for å frakte gass og biogjødsel mellom biogassprodusenter fra landbruk og avfalls- og avløpsbehandling, og avtakere i industrien. Blant annet har landbruket store spredningsarealer hvor biogjødsel kunne vært brukt. Det kan oppleves som vanskelig å få kjøpt tilstrekkelige og forutsigbare mengder biogass til en akseptabel pris, og få lokale transportører har lagt om til å bruke biogass. På bakgrunn av dette har prosjektet fått tilskudd fra Klimasats til å ansette en prosjektleder som skal legge til rette for å bygge ned barrierer, i tillegg til å identifisere muligheter for økt bruk av biogass. Biogass Oslofjord er en del av prosjektgruppen og prosjektlederstillingen er tilknyttet klimaavdelingen i Viken fylkeskommune.

**4C Etablering av nytt Klimasatsprosjekt i 2022**

Biogass Oslofjord søker midler til et toårig Klimasatsprosjekt i 2022. Prosjektet utvikles i samarbeid med Rogaland fylkeskommune og kommuner på Øst- og Vestlandet. Målet med prosjektet er å finne mulige løsninger for den regionale skjevfordelingen av gjødselressurser som kan gi både økt biogassproduksjon og bedre utnyttelse av biogjødsel. Prosjektsøknad ble innsendt 15. februar 2022.

***5. Seminar om fossilfrie løsninger i transportkorridorer***

På bestilling fra styret skal Biogass Oslofjord arrangere et seminar om fossilfrie løsninger i transportkorridorer i 2022. Planleggingen av seminaret begynte under 2021, med opprinnelig dato for seminaret 18. januar 2022. Grunnet rådende koronarestriksjoner og retningslinjer fra fylkeskommunen har seminaret blitt utsatt til slutten av mars. Seminaret arrangeres i samarbeid med miljøvernorganisasjonen Zero og Grønt Landtransportprogram.

***6. Utredning av opprinnelsesgarantier for biogass***

Biogass Oslofjord har bestilt en utredning om mulige fordeler og ulemper med opprinnelsesgarantier for biogass i Norge. Bakgrunnen er innføringen av RED II. Utredning skal brukes som et kunnskapsgrunnlag for å bedre kunne ta en aktiv rolle i debatten om opprinnelsesgarantier for biogass. Prosjektet finansieres i sammen med Biogass Norge.

**Nye prosjekter for 2022**

***1. Dialog med Enova***

Biogass Oslofjord skal bidra til at de eksisterende støtteordningene gjennom Enova som angår biogass blir best mulig. Dette skal gjøres ved å samle tilbakemeldinger fra aktører som er kjent med støtteordningene og oppklare hvilke juridiske barrierer som ligger til grunn for å eventuelt utvide ordningene. Under 2022 skal Biogass Oslofjord organisere 1-2 samlinger som tilrettelegger for dialog mellom kommuner, fylkeskommuner, biogassaktører og Biogass Oslofjord. Sekretariatet oppsummerer dialogmøtene i et notat som sendes til Enova og KLD på vegne av Viken fylkeskommune, Vestfold og Telemark fylkeskommune og Oslo kommune. Biogass Oslofjord inviterer Enova til dialogmøter i sammenheng med informasjonen som samles inn.

***2. Biogass som miljøtiltak i landbruket***

Avrenning fra jordbruk er den største forurensningskilden til Ytre Oslofjord og står for 40 prosent av nitrogentilførselen i fjorden. Biogass Oslofjord setter av midler til å gjøre forstudie om biogassanlegg kan bidra til å endre praksisen i landbruket til å bli mer miljøvennlig, f.eks. ved å bidra til bedre fordeling av gjødselressursene. Prosjektet igangsettes i samarbeid med Norges Bondelag og flere interesserte aktører.

***3. Næringsutvikling og innovasjon med USN og HRA – biogass til massetransport***

Biogass Oslofjord samarbeider med USN og Hadeland og Ringerike Avfallsselskap (HRA) om å gjennomføre et prosjekt med fokus på biogassløsninger for veigående maskiner for massetransport. Disse kjøretøyene er erfaringsmessig vanskelig å elektrifisere, og biogass kan på den måten finne en nisje i markedet. Prosjektet skal lage en portefølje med løsninger for anleggsbransjen med mulige biogassløsninger som allerede er på markedet, i tillegg til å vurdere om dette markedet i noen grad kan bidra til utbygging av nye fyllestasjoner. Hovedmålet til prosjektet er å beskrive mulighetene og omfanget for bruk av biogass til å erstatte fossilt drivstoff i Ringeriksregionen, samt lage en veileder for hvordan potensialet kan realiseres i praksis.

**Årlige prosjekter**

***1. Deltagelse i nettverk***

Biogass Oslofjord deltar og er medlem i flere fagnettverk og politiske nettverk i sitt arbeid, både nasjonalt og regionalt. Dette inkluderer:

* Biogass Norge
* Energigass Norge
* Avfall Norge
* Klima- og energinettverket i Vestfold & Telemark fylkeskommune
* Grønt Landtransportprogram v/ NHO
* IEA task 37 – Bio Energy

***2. Sommerjobb gjennom REdu***

Biogass Oslofjord har tradisjon for å ansette en sommeransatt, og i 2021 ble dette gjort gjennom avfallsbransjens rekrutteringsprogram REdu. For den kommende sommeren ser vi for oss å lage en pedagogisk fremstilling av muligheter, fordeler og ulemper ved ulike fossilfrie energibærere i dag. Målet er å vise hvorfor det er viktig å satse på biogass selv om denne energibæreren har et betydelig lavere energipotensiale enn både el og hydrogen.

***3. Arrangementer***

**3A Arendalsuka**

Biogass Oslofjord planlegger å delta på Arendalsuka i 2022. Vi anser at Arendalsuka er en viktig arena for profilering og nettverksbygging.

**3B Landbruksmesser**

Biogass Oslofjord har fått bekreftet standplass på landbruksmessen Dyrsku´n for 2022, og planlegger å delta med en stand i samarbeid med flere aktører. Aktivitetene gjennomføres sammen med andre interessante partnerskap og organisasjoner for å gi et helhetlig tilbud. Dette arbeidet ble startet i 2019, men grunnet koronapandemien ble samarbeidet ikke noe av. Biogass Oslofjord stiller med tilsvarende stand på Markens Grøde.

**3C Allmenn formidling om biogass**

Biogass Oslofjord skal i 2022 jobbe aktivt med å formidle kunnskap om biogass på aktuelle arenaer og plattformer. Dette inkluderer å holde i webinarer om biogass, oppsøke prosjekter og saker der biogass bør fremmes, og å bidra inn i arrangementer der biogass er aktuelt å ta opp. Nettverket ønsker også å aktivt søke opp muligheter for å delta og være synlig på seminarer og lignende arrangementer.